“เงินบาท” วันนี้เปิดตลาด 34.70 บ. แนะผู้นำเข้าซื้อสกุลต่างประเทศ เพื่อปิดความเสี่ยง
ทีเอ็มบีธนชาต เผย ค่าเงินบาทวันนี้(14 ธ.ค.65) เปิดตลาด 34.70 บาทต่อดอลลาร์ แข็งค่าจากราคาปิดตลาดวานนี้ที่ระดับ 34.80 บาท ชี้กรอบเงินบาทวันนี้เคลื่อนไหว 34.50-34.80 บาท/ดอลลาร์ แนะผู้นำเข้าควรซื้อเงินตราต่างประเทศเพื่อปิดความเสี่ยง
ทีเอ็มบีธนชาต เผย ค่าเงินบาทวันนี้เปิดตลาด 34.70 บาทต่อดอลลาร์ แข็งค่าจากราคาปิดวานนี้ที่ระดับ 34.80 บาท
14 ธ.ค. 2565

ฝ่ายธุรกิจตลาดเงินและธุรกรรมระหว่างประเทศ ทีเอ็มบีธนชาต (TTB) เปิดเผยว่า ค่าเงินบาทเช้านี้(14ธ.ค.65) เปิดตลาด 34.70 บาท/ดอลลาร์ แข็งค่าจากราคาปิดตลาดเมื่อวานที่ระดับ 34.80 บาท/ดอลลาร์
ขณะที่ดอลลาร์สหรัฐอ่อนค่าลงเมื่อเทียบกับสกุลเงินหลัก หลังการเปิดเผยดัชนีราคาผู้บริโภค (CPI) ที่ต่ำกว่าคาดของสหรัฐทำให้ตลาดคาดการณ์ว่าธนาคารกลางสหรัฐ (เฟด) ชะลอการปรับขึ้นอัตราดอกเบี้ย
โดยกระทรวงแรงงานสหรัฐเปิดเผยว่า ดัชนีราคาผู้บริโภค (CPI) ทั่วไปซึ่งรวมหมวดอาหารและพลังงาน ปรับตัวขึ้น 7.1% ในเดือนพ.ย. เมื่อเทียบรายปี ต่ำกว่าที่นักวิเคราะห์คาดการณ์ที่ระดับ 7.3% ส่วนดัชนี CPI พื้นฐานซึ่งไม่นับรวมหมวดอาหารและพลังงาน ปรับตัวขึ้น 6.0% ในเดือนพ.ย. เมื่อเทียบรายปี ต่ำกว่าที่นักวิเคราะห์คาดการณ์ที่ระดับ 6.1%
อย่างไรก็ตามมองกรอบค่าเงินบาทวันนี้ เคลื่อนไหวช่วง 34.50-34.80 บาท/ดอลลาร์ แนะนำผู้นำเข้าควรซื้อเงินตราต่างประเทศเพื่อป้องกันความเสี่ยง ส่วนผู้ส่งออกขายเงินตราต่างประเทศที่ระดับเหนือ 35 บาท/ดอลลาร์